Ozzy Osbourne eksklusivt til VG: - Jeg er heldig som er i live i dag
Av: Andreas Ihlebæk og Stein Østbø I dette eksklusive intervjuet med VG i forbindelse med «13», hans første studioplate med Black Sabbath på 35 år, avslører han at har kuttet ned på forbruket, eventuelt misbruket. Bullshit - Før syntes jeg at narkotika og alkohol var en god idé. Det fikk meg til å føle meg kreativ. Faren er at man begynner å tro på sin egen bullshit. Da får man et problem. Nå har jeg sluttet med den slags. Jeg tar meg en drink en gang iblant, men prøver ikke å drikke på daglig basis. Jeg røyker ikke lenger. Som ung tror man at man er udødelig, påpeker Osbourne overfor VG. - Jeg husker at da jeg var i tyveårene, så trodde jeg at jeg ville være død innen jeg var 40. Jeg syntes den tanken var helt ok frem til jeg var 39 og et halvt. Da begynte jeg å tenke at det tross alt hadde vært ålreit å bli her en stund til. Jeg er heldig som er i live i dag, sier han. Beklager Ozzy har vært av og på vannvognen helt frem til i år. Senest den 13. april publiserte han et innlegg på sin Facebook-side der han forklarer at han har drukket og brukt narkotika igjen det siste halvannet året, fordi han var «på et veldig mørkt sted». Videre ber Ozzy om unnskyldning overfor familien, kona Sharon, venner, fans og bandkolleger for sin sinnssyke oppførsel og for å ha vært et rasshøl i denne perioden, før han avslutter med å avkrefte at han og Sharon skal skilles, og at han nå har vært tørrlagt i 44 dager. Hans mørke periode sammenfaller med en rekke personlige slag; Sharons fjerning av brystene da hun oppdaget at hun bar brystkreftgenet (hun har hatt kreft tidligere), sønnen Jack Osbournes multippel sklerose-diagnose rett etter at han ble far sist sommer og senest bandkompis Tony Iommis kamp mot kreften. Hodet i veggen - Hver gang vi skulle møtes, så var det alltid noe som kom i veien. Enten var det jeg som stanget hodet i veggen av mangel på kreative ideer, eller så var det noe annet. Da kreftsykdommen hans dukket opp, tenkte jeg at platen aldri kom til å se dagens lys. Jeg vil tro det har en ganske kraftig effekt på deg når du får vite at du har lymfekreft. Jeg hadde nok bare kapitulert og tenkt at nå dør jeg, men Tony bare marsjerte rett gjennom det. Noen ganger kom han likblek i studio etter flere netter uten søvn. Men han bare spradet rett inn og var helt fantastisk. Det andre vi slet med i studio var ingenting i forhold til hva han gikk gjennom, sier Ozzy. Ble beordret Ifølge Black Sabbath-bassist Geezer Butler var det nettopp Ozzy som til slutt beordret Iommi å gå til legen. - En annen venn av meg hørte ikke på rådet mitt, og han døde. Han ventet til det var for sent. Min kone hadde kreft, og om hun hadde ventet noen måneder til, så ville hun ikke vært her i dag, sier Ozzy Osbourne. Han innrømmer at arbeidet med «13» i en periode gikk tungt som følge av alle disse tingene som plutselig dukket opp. - Sharon har mast på meg om dette i evigheter. Hun har alltid villet at jeg skulle gjøre et nytt Black Sabbath-album. Nå føles det som om det var meningen at det ble slik det ble. Vi visste at vi måtte lage et album. Vi har jo ikke så mange år igjen, så vi kan jo ikke sitte rundt og tulle. Å levere et album var førsteprioritet. Etter at jeg forlot Black Sabbath i 1979, har jeg alltid følt at verket ikke var fullført. Om «Never Say Die» hadde blitt stående som vårt siste album sammen, ville jeg blitt dypt ulykkelig av det. Så ble Tony syk, og sønnen min fikk MS-diagnose. Heldigvis går livet videre, og vi halte det i land. Betent Opprinnelig skulle Black Sabbaths originalbesetning være intakt ved innspillingen av «13», men trommis Bill Ward ville ikke godta kontraktsbetingelsene og trakk seg. Ozzy Osbourne avviser at det er et betent forhold mellom Ward og resten av bandet. - Jeg har ikke snakket med ham på en stund, men har ingenting imot ham. For meg er han som en bror. Om det blir til at vi lager et nytt album, ville ingenting gjort meg lykkeligere enn om vi kunne være sammen alle fire. Den 24. november er imidlertid Black Sabbath på plass for norgeskonsert i Telenor Arena etter at de måtte avlyse konsertene i Bergen og Oslo i fjor vår på grunn av Tony Iommis kreftsykdom. På direkte spørsmål om Ozzy er optimistisk for fremtiden, kommer Ozzy uoppfordret inn på Utøya-tragedien i 2011. Satt ut - Jeg vet ikke. Verden slutter aldri å overraske meg. Bare se på USA, der alle har våpen - til og med jeg og barna mine. Og jeg hadde aldri noensinne trodd at jeg skulle se en gærning fly rundt og skyte barn i Norge. Med den fredelige kulturen deres er dette det siste stedet i verden jeg trodde noe slikt ville skje. Jeg var overrasket over at dere i det hele tatt har våpen! Jeg ble helt satt ut av det.
Ozzy Osbourne (65) drakk og dopet seg så voldsomt at han aldri forventet å fylle 40 år.